[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000001", "text": "yn hanfodol I\u2019r safle weithio"}, {"text_idx": "#000005", "text": "HomeAwdur y MisIfan Morgan Jones"}, {"text_idx": "#000007", "text": "Mae ei nofel newydd Brodorion yn lyfr gyffrous am rym, dial a chwant a fydd yn mynd a\u0302\u2019r darllenydd ar daith gyffrous wrth chwilio am Gymru newydd. Cawsom y siawns i holi Ifan yn ddiweddar am yr ysbrydoliaeth y tu ol i\u2019w lyfr diweddaraf ..."}, {"text_idx": "#000008", "text": "Beth wnaeth eich ysbrydoli i ysgrifennu Brodorion?"}, {"text_idx": "#000009", "text": "Mae\u2019n nofel am bobol ar ynys felly fe fyddai rhywun yn meddwl efallai y byddai\u2019r profiad o hunan-ynysu yn ystod y pandemig wedi bod yn ddylanwad arni. Ac efallai fod hynny\u2019n wir gan fy mod i wedi dechrau ei hysgrifennu hi reit ar ddechrau\u2019r pandemig a\u2019i gorffen yn ystod yr ail don. Ond fe ges i\u2019r syniad sylfaenol ar gyfer y nofel hon amser hir yn o\u0302l pan oeddwn i\u2019n astudio cwrs MA mewn Ysgrifennu Creadigol ym Mhrifysgol Bangor yn 2006, a dw i ddim yn cofio bellach o le y daeth y syniad! Rwy\u2019n credu bod digwyddiadau\u2019r flwyddyn ddiwethaf, gan gynnwys ymgyrch Black Lives Matter, wedi bod yn ddylanwad ar y nofel hefyd o ran y thema\u0302u yn ymwneud a\u0302 gwladychiaeth a faint o hawl sydd gan unrhyw un i feddiannu darn o dir, hyd yn oed os oedden nhw\u2019n meddwl bod neb yn ei ddefnyddio ar y pryd. Roedd y pynciau hynny i gyd yn bethau roeddwn i\u2019n meddwl amdanyn nhw wrth fynd ati i greu."}, {"text_idx": "#000010", "text": "Dywedwch ychydig am y stori rydych chi wedi\u2019i chreu ..."}, {"text_idx": "#000011", "text": "Mae gan y nofel sawl tro ynddi felly dydw i ddim am ddweud gormod rhag ofn i mi sbwylio\u2019r stori! Yn y bo\u0302n, mae pedwar o bobol ifanc yn mynd i ynys drofannol, wedi eu denu yno gan berson arall sydd wedi addo gwyliau braf yn yr haul iddyn nhw. Am mai nofel yw hon efallai na fydden i\u2019n datgelu gormod petawn i\u2019n awgrymu bod pethau yn mynd o chwith, nad yw\u2019r cymeriadau yn bod yn gwbwl onest gyda\u2019i gilydd o\u2019r dechrau, nad yw\u2019r ynys yr hyn y mae hi\u2019n ymddangos, fod yna siarcod danheddog, cyfrinachau poenus, carwriaethau cudd, meddwi, dial a damweiniau angheuol! Ac, wrth gwrs, brodorion."}, {"text_idx": "#000012", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Y pleser o ddarllen nofel antur, yn bennaf. Mae yna thema\u0302u dyfnach os yw\u2019r darllenydd yn dymuno plymio i lawr ac edrych o dan yr wyneb. Ond, o safbwynt arwynebol, fy ngobaith oedd creu chwip o nofel ddarllenadwy mewn lleoliad egsotig gyda digon o antur, hiwmor, digwyddiadau annisgwyl, trais, rhyw a hwyl."}, {"text_idx": "#000014", "text": "Pa wybodaeth arbenigol neu ymchwil oedd eu hangen i ysgrifennu\u2019r llyfr hwn?"}, {"text_idx": "#000015", "text": "Roedd fy nofel ddiwethaf, Babel, wedi ei lleoli yn 19eg y ganrif ddiwethaf ac felly roedd hi\u2019n ffrwyth llawer iawn o ymchwil academaidd. Roeddwn i eisiau ysgrifennu nofel ychydig yn wahanol y tro yma gyda rhagor o bwyslais ar stori a digwyddiadau. Serch hynny mi wnes i ddarllen sawl llyfr a phapur yn ymwneud a\u0302 rhai o thema\u0302u\u2019r nofel \u2013 yn enwedig gwladychiaeth, ac yn benodol agweddau gwladychwyr a\u2019r ffordd roedden nhw\u2019n cyfiawnhau eu gweithredoedd, a hefyd natur mytholeg a\u2019r modd y mae rhai straeon a defodau creiddiol yn gweu ein diwylliannau ni i gyd at ei gilydd. Mae gen i ddiddordeb mawr yn y modd y mae rhai mathau o straeon fel pe baen nhw\u2019n siarad gyda ni ar lefel isymwybodol bron. Mae ffrwyth yr ymchwil hwnnw i\u2019w weld yn thema\u0302u y nofel hon ond hefyd yn strwythur a digwyddiadau\u2019r nofel hefyd."}, {"text_idx": "#000016", "text": "Beth wnaeth i chi ddechrau ysgrifennu?"}, {"text_idx": "#000017", "text": "Rydw i\u2019n hoffi creu pethau. O oed ifanc ro\u2019n i\u2019n trio creu ge\u0302mau cyfrifiadurol ar ddarnau o bapur. Roedd fy nhad i\u2019n hoff iawn o roi ceir at ei gilydd, mae fy mrawd mawr i\u2019n hoffi rhoi cyfrifiaduron at ei gilydd, ac mae gen i hoffter mawr o roi straeon a bydoedd at ei gilydd. Os ydw i\u2019n gallu cael rhywfaint o lonydd i eistedd o flaen bysellfwrdd am ychydig oriau mi ydw i\u2019n gallu ymgolli\u2019n llwyr mewn byd arall ac, weithiau, anghofio am y byd go iawn e.e. mae yna olygfa ro\u2019n i\u2019n ei hysgrifennu yn y nofel yma sydd ynghanol storm ac ar o\u0302l gorffen yr olygfa mi\u2019r oedd rhaid i mi fynd i no\u0302l y plant o rywle ac mi es i allan yn fy nghot cyn cofio ei bod hi\u2019n ddiwrnod braf ac nad oedd storm go iawn!"}, {"text_idx": "#000018", "text": "Pa lyfrau ysbrydolodd chi fel darllenwr ifanc?"}, {"text_idx": "#000019", "text": "Mi\u2019r oedd llyfrau ffantasi yn ddylanwad mawr. Mi\u2019r oedd gen i ddau frawd ond hefyd tri chefnder yn byw gerllaw ac mi\u2019r oedden ni i gyd yn mynd ar wyliau gyda\u2019n gilydd a darllen llyfrau ffantasi a gwyddonias. Dw i\u2019n meddwl mod i wedi darllen tua 25 llyfr Discworld Terry Practchett. Roedd Lord of the Rings yn ddylanwad mawr arall. Dw i\u2019n credu mai darllen Seren Wen ar Gefndir Gwyn gan Robin Llywelyn wnaeth ddal fy niddordeb mewn ysgrifennu yn Gymraeg. Rydw i\u2019n darllen llawer mwy o lyfrau sydd ddim yn ffantasi erbyn hyn ond ffantasi wnaeth ddal fy niddordeb mewn darllen yn y lle cyntaf."}, {"text_idx": "#000020", "text": "Pe gallech ddewis fod yn gymeriad o lyfr am ddiwrnod, pwy fyddai hwnnw a pham?"}, {"text_idx": "#000021", "text": "Mae hwn yn gwestiwn anodd iawn achos mewn unrhyw nofel dda mae\u2019r cymeriad yn mynd drwy\u2019r felin go iawn ac yn cael ei orfodi neu ei gorfodi i newid fel cymeriad. Dw i\u2019n credu y byddai\u2019n rhaid i fi gael dewis y diwrnod yn reit ofalus yn ogystal a\u0302\u2019r cymeriad. Efallai un o\u2019r gwestai yn un o barti\u0308on The Great Gatsby am fy mod i wrth fy modd a\u0302\u2019r cyfnod. Neu gael bod yn gymeriad am ddiwrnod er mwyn atal rhywbeth ofnadwy rhag digwydd, fel Antoinette yn Wide Sargasso Sea ar ddiwrnod ei phriodas er mwyn cael dweud, \u2018na, dydw i ddim eisiau priodi Mr Rochester a mynd i fyw fel dynes honedig-wallgo yn ei atig, diolch yn fawr\u2019."}, {"text_idx": "#000022", "text": "Pa gymeriad yn eich llyfrau ydych chi\u2019n lleiaf tebygol o ddod ymlaen gyda hi/ef?"}, {"text_idx": "#000023", "text": "Mae yna rywbeth ohona i ynddyn nhw i gyd \u2013 hyd yn oed y bobol ddrwg. Dw i\u2019n credu bod angen rhywfaint o wirionedd yn nadleuon y bobol ddrwg hefyd, fel eu bod nhw\u2019n temtio\u2019r darllenydd i\u2019r ochr dywyll. Wedi\u2019r cwbwl, mae hyd yn oed pobol ddrwg yn credu eu bod nhw\u2019n gwneud y peth iawn. Dw i\u2019n gobeithio nad ydi\u2019r un o fy nghymeriadau yn ddrwg i gyd. Hoffwn i ddim treulio unrhyw amser yng nghwmni Efnisien o\u2019r nofel Dadeni serch hynny. Mae e braidd yn seicopathig. Os oedd gan y cymeriad hwnnw rinweddau doedd ddim modd iddo eu mynegi am nad oedd ganddo dafod."}, {"text_idx": "#000024", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000025", "text": "Mae gan Brifysgol Bangor un o\u2019r llyfrgelloedd gorau yn y wlad, os nad y byd, yn fy marn i \u2013 mae\u2019n brydferth ond yn ddigon bach i fod yn gartrefol a chysurus hefyd. Os ydw i eisiau i\u2019r awen lifo rydw i\u2019n mynd yno yng nghwmni fy ngliniadur ac yn eistedd wrth y silffoedd sy\u2019n llawn o nofelau Cymraeg. Dyw\u2019r awen erioed wedi pallu llifo yno \u2013 efallai ei bod yn diferu o\u2019r llyfrau o \u2019nghwmpas i."}, {"text_idx": "#000026", "text": "Pa neges sydd gennych i ysbrydoli ysgrifenwyr ifanc?"}, {"text_idx": "#000027", "text": "Mae darllen yn ofnadwy o bwysig. Mae\u2019r ymennydd yn gyhyr ac mae\u2019n rhaid ei hyfforddi wrth ddarllen, ac wedyn defnyddio\u2019r cyhyr hwnnw er mwyn ysgrifennu. Ond hefyd, ysgrifennwch beth sydd o ddiddordeb i chi. Dw i\u2019n teimlo bod yna rywfaint o bwysau yn y Gymraeg weithiau i ysgrifennu math penodol o beth er mwyn cael cydnabyddiaeth. Ond anghofiwch am y gydnabyddiaeth \u2013 does dim cydnabyddiaeth sydd werth y llafur caled o ysgrifennu llyfr, os nad ydych chi\u2019n mwynhau ei ysgrifennu. Ysgrifennwch beth ydych chi\u2019n mwynhau ei ysgrifennu, er mwyn mwynhau gwneud, ac os ydy rywun arall yn mwynhau hefyd ac mae yna gydnabyddiaeth, yna gre\u0302t. Dwn i ddim a yw\u2019n neges arbennig o ysbrydoledig, ond dyna ni!"}]